Publication: Magyar Közlöny
Issue: MK-1998-41 (Year: 1998, Number: 41)
Era: 1990-2004
Section: egymás közötti viszonyában a fizetési késedelem jogkövetkezményeiről jogszabály eltérően rendelkezhet. Ez a jogszabály a 86/1990. (XI. 14.) Korm. rendelet, amely a gazdálkodó
Paragraph Index: 146

egymás közötti viszonyában a fizetési késedelem jogkövetkezményeiről jogszabály eltérően rendelkezhet. Ez a jogszabály a 86/1990. (XI. 14.) Korm. rendelet, amely a gazdálkodó szervezetek, gazdasági tevékenység folytatására jogosult más jogi személyek és az ilyen tevékenységre jogosult magánszemélyek egymás közötti viszonyában a késedelmi kamat mértékét — ha a felek magasabb mértékben nem állapodtak meg — a jegybanki alapkamat kétszeres szorzatában határozza meg, kivétel ez alól a bankkölcsön késedelmi kamata és azok a pénztartozások, amelyek késedelmes megfizetésére a jogszabály egyéb következményt állapít meg. A jogszabályban írt egymás közti viszony mindazokat a polgári jogi jellegű jogviszonyokat magába foglalja, amelyekből fizetési kötelezettség, pénztartozás keletkezhet. A kormányrendelet 2. §-a határozza meg azokat a jogviszonyokat, amelyek nem tartoznak e jogszabály hatálya alá. Mindebből pedig az következik, hogy a kormányrendelet alkalmazhatósága szempontjából annak van jogi jelentősége, hogy az adott jogviszony alanyai beletartoznak-e az említett alanyi körbe. Elsődlegesen ezért abban a kérdésben kellett állást foglalni, hogy a helyi önkormányzatok gazdasági tevékenység folytatására jogosult más jogi személynek minősülnek-e. A gazdasági tevékenység fogalmát sem a Ptk. sem a kormányrendelet nem határozza meg. Gazdasági tevékenységen a közfelfogás szerint — eltérően a gazdálkodó tevékenységtől — olyan üzletszerűen folytatott termelő, kereskedelmi vagy szolgáltató tevékenység értendő, amelynek célja nyereség, vagyonszerzés elérése.

Source: https://magyarkozlony.hu/hivatalos-lapok/56db77ca4e04f502579ebcf8b9bd540ed204df76/dokumentumok/5923c0708bb3c644c6458b5d5cb1bdf86c06fa85/letoltes